เจอแล้ว น้องอิหวา แม่พาไปอยู่กับผัวใหม่ที่สระแก้ว ยายดีใจโผกอดหลานสาว
ความคืบหน้า น้องอิหวา หลังแม่พาหนีไปขึ้นรถ บขส.ออกจากอุดรฯ พบตัวแล้ว หลังแม่พาหนีอยู่กับสามีใหม่ที่สระแก้ว ด้าน ผัวเก่าขอบวชตลอดชีวิต อวยพรให้รักกันตลอดไปกรณีพบศพผู้หญิงตายลอยขึ้นอืดอยู่ที่ประตูน้ำ ห้วยหมากแข้ง เขตเทศบาลนครอุดรธานี เมื่อเย็นวันที่ 12 มีนาคม 2563 โดยแม่และสามียืนยันว่าเป็นศพ น.ส.วนิดา วงศ์นุกูล อายุ 30 ปี ที่หนีออกจากบ้านพร้อม ด.ญ.การตะนา วงศ์นุกูล หรือน้องอิหวา อายุ 6 ขวบ ซึ่งหนีออกจากบ้านเมื่อวันที่ 26 ก.พ. และแจ้งคนหายเมื่อวันที่ 29 ก.พ. โดยมีเพื่อนบ้านยืนยันว่า ได้ขี่ จยย.พ่วงข้างไปส่งทั้งสองที่ บขส.แห่งที่ 1 ต่อมาตำรวจออกสืบสวนติดตามกล้องวงจรปิดตามเส้นทางจนพบภาพ น.ส.วนิดา พาน้องอิหวา ขึ้นรถไป บขส.ไปกับนายอ้วน ชาวบุรีรัมย์ และภาวนาให้ทั้งสองยังมีชีวิตอยู่ตามที่เสนอข่าวไปแล้วนั้นความคืบหน้ากรณีดังกล่าว เมื่อเวลา 19.00 น. วันที่ 16 มีนาคม 2563 พล.ต.ต.นันทชาติ ศุภมงคล ผบก.ภ.จ.อุดรธานี ได้แถลงความหืบหน้าล่าสุด โดยได้เชิญนางนางรัชนก ทองเบ้า อายุ 45 ปี และนายชัยณรงค์ วงศ์นุกูล อายุ 56 ปี มาร่วมรับฟังที่ห้อง ศปก.สภ.เมืองอุดรธานี โดย พล.ต.ต.นันทชาติ ได้สอบถามแม่และสามีว่า มั่นใจแค่ไหนว่าศพผู้หญิงดังกล่าวเป็น น.ส.วนิดา และการอยู่กินฉันท์สามีภรรยา ซึ่งทั้งสองตอบว่าลักษณะคล้าย น.ส.วนิดา เพราะฟันหน้าไม่มีและมีรอยผ่าตัดไส้ติ่ง และการอยู่กินฉันท์สามีก็ปกติ อาจมีการทะเลาะกันตามประสาสามีภรรยา แต่ไม่เคยลงไม้ลงมือตบตี ทำร้ายร่างกาย สาเหตุการหนีออกจากบ้านเชื่อว่าหนีไปหานายอ้วน ชาวบุรีรัมย์ ที่ญาติต่อให้เวลาต่อมา พ.ต.ท. ยศวัจน์ แก้วสืบธัญนิจ รอง ผกก.สส.สภ.เมืองอุดรธานี และ ร.ต.อ.นิธิศ โชคบัณฑิต รอง สว.สส.สภ.เมืองอุดรธานี ได้แจ้งว่าได้ติดตามสืบสวนหาและพบ น.ส.วนิดา และด.ญ.การตะนา หรือน้องอิหวา ซึ่งได้หนีไปอยู่กับนายบุญมี ปูดวงรัมย์ อาย 36 ปี ชาวบ้าน หมู่ 18 ต.หูทำนบ อ.ปะคำ จ.บุรีรัมย์ นำตัวกลับมาถึง จ.อุดรธานีแล้ว พล.ต.ต.นันทชาติ จึงได้นำตัวทั้งสองเข้ามาในห้อง ศปก.สภ.เมืองอุดรธานี เมื่อนางรัชนก และนายชัยณรงค์ เห็น น.ส.วนิดา และ น้องอิหวา ต่างตกตะลึง และร้องไห้โผเข้ากอดลูกและหลานด้วยความดีใจ ต่างพร่ำต่อว่า ทำไมต้องทำแบบนี้ ทำไมไม่ติดต่อมา แม่เสียใจต้องกอดศพร้องไห้ แม่จะตายแล้ว น.ส.วนิดา และน้องอิหวา ได้กอดนางรัชนกและกราบขอโทษน.ส.วนิดา และนายบุญมี สามีใหม่ เข้ามานั่งเผชิญหน้ากับนายชัยณรงค์ พร้อมกับได้ชี้แจงว่า ตนได้แอบคบหาดูใจกับนายบุญี มาได้ 2 ปีกว่าแล้ว โดยญาติติดต่อให้ จนมั่นใจว่านายบุญมีรักตนจริง แม้กระทั่งตนป่วยก็ยังโทรมาสอบถาม จึงได้ตัดสินใจพาลูกหนีไปอยู่กับนายบุญมี ซึ่งพ่อแม่และญาติพี่น้องนายบุญมีก็ดีกับตน และพากันไปทำงานโรงงานที่ จ.สระแก้ว ตนรู้ว่าผิดที่คบซ้อน แต่ตนอยากเริ่มต้นชีวิตใหม่กับนายบุญมี ขอสาบานว่าจะรักกันตลอดไป และจะขอเดินเคียงข้างและอยู่กับสามีใหม่ตลอดไป ขอบคุณสามีเก่าที่ดูแลตนและลูกมาตลอด ส่วนสาเหตุที่ไม่โทรศัพท์ติดต่อกลับมาหาแม่และญาติ เพราะโทรศัพท์และซิมการ์ดพัง กะว่าจะทำงานหาเงินซื้อโทรศัพท์ใหม่ จึงจะโทรมาหาแม่จากนั้น น.ส.วนิดา ได้พาน้องอิหวา และนายบุญมี ไปกราบเท้าขอขมานางรัชนก โดยนางรัชนก ได้อวยพรให้รักกันและอย่าทอดทิ้งกัน มีอะไรให้โทรติดต่อมา และพาหลานกลับเยี่ยมแม่ อย่าขาดการติดต่อ ซึ่งแม่เคยเสียใจกับการกระทำของลูกมาหลายครั้ง และขอให้ครั้งนี้เป็นครั้งสุดท้าย จากนั้น น.ส.วนิดา ได้พาน้องอิหวา และนายบุญมี สามีใหม่ ไปกราบเท้าขอขมานายชัยณรงค์สามีเก่า ซึ่งนายชัยณรงค์กล่าวอวยพร ว่าขอให้ครองรักกันตลอดไป ขอให้ลูกตั้งใจเรียนหนังสือ ฝากนายบุญมีให้ดูแลภรรยาและลุกให้ดี ให้ทำมาหากินร่ำรวย ส่วนตนจะไปบวชตลอดชีวิตด้าน นายชัยณรงค์ เปิดเผยว่า หลังจากไปหย่ากันแล้ว ตนจะขอไปบวชตลอดชีวิต ตนทำใจได้แล้ว ตั้งใจจะไปทางสายธรรมะอยู่แล้ว 7 ปีก่อนเมียก็เคยหนีไปเหมือนอย่างครั้งนี้มาแล้ว พอตนว่าจะบวชเมียก็กลับคืนมา ส่วนเรื่องงานที่ตนทำ ก็ได้ไปลาออกแล้ว ว่าจะมาดำเนินการเรื่องเงินประกันสังคมเสร็จก็จะไปบวช ซึ่งตนไม่โกรธไม่แค้นกับสิ่งที่เกิดขึ้น ไม่รู้ว่าจะแค้นไปทำไม ตนเห็นเขามีความสุขก็ดีใจแล้ว เพราะที่ผ่านมาตนเป็นผู้ให้อยู่แล้ว เขาเคยเป็นแบบนี้ไปกับคนนั้น 2 เดือน ไปกับคนนี้เป็นปี แล้วก็กลับมา ตนก็ยังดูแลเขา เมื่อมาเป็นแบบนี้ตนก็เลยทำใจได้ส่วนเรื่องลูกนั้นก็เป็นลูกของเขานั่นแหล่ะ ถึงจะเป็นลูกของผมก็เป็นลูกของเขา ถึงหย่าแล้วไม่มีชื่อผม ไม่มีนามสกุลผมก็ไม่เป็นไร ส่วนที่ว่าเขาไปกับผู้ชายคนนี้ ผมไม่เคยรู้เรื่องเลย แต่ว่าเมื่อเกิดขึ้น เรื่องความเคียดแค้นไม่มี ไม่ได้คิดว่าจะไปตีไปฆ่าเขา เพราะว่าผมเป็นผู้ให้อยู่แล้ว ถึงเขาจะไม่ได้อยู่กับผม ผมก็ดีใจ ขอให้เขามีความสุขความเจริญก็พอ และคิดว่าที่ผมไปบนบานศาลกล่าวถึงทำให้เขาได้กลับมา แต่ว่าหลังจากนี้ไปผมจะบวชตลอดชีวิต อดีตสามีของ น.ส.วนิดานายชัยณรงค์ บอกอีกว่า เรื่องนี้ถ้าแฟนใหม่เขามาบอกกับตนตรง ๆ ว่าข้อยฮักเมียเจ้า ถ้าเมียตนรักเขาก็จะให้ไปอยู่ด้วยกันเลย ขอให้มีความสุข ขอให้มีอยู่กันนาน ๆ หลังจากนี้ก็จะให้เขามาหย่าให้ตน หลังหย่าแล้ว คงไม่มีปัญหาเรื่องทรัพย์สิน เพราะว่าเราไม่มีทรัพย์สินอะไร ส่วนของใช้ในบ้าน รถสามล้อเครื่องก็จะยกให้แม่ยายทั้งหมดส่วน พล.ต.ต.นันทชาติ ศุภมงคล ผบก.ภ.จ.อุดรธานี กล่าวว่า ตำรวจสืบสวน สภ.เมืองอุดรธานี ได้ออกสืบสวนหา และได้พิสูจน์จนทราบว่า น.ส.วนิดา และน้องอิหวา ยังมีชีวิตอยู่ และติดตามไปจนถึง จ.บุรีรัมย์ และทราบว่านายบุญมี พาไปทำงานที่ จ.สระแก้ว จึงติดตามตัวจนพบ และนำกลับมาพบแม่และสามี และได้ตกลงแยกทางกัน ส่วนศพผู้หญิงที่ลอยในลำห้วยหมากแข้ง ตำรวจก็จะได้สืบสวนต่อว่าเป็นใคร มาจากไหน ตายด้วยสาเหตุใดต่อไป.
ความคืบหน้า น้องอิหวา หลังแม่พาหนีไปขึ้นรถ บขส.ออกจากอุดรฯ พบตัวแล้ว หลังแม่พาหนีอยู่กับสามีใหม่ที่สระแก้ว ด้าน ผัวเก่าขอบวชตลอดชีวิต อวยพรให้รักกันตลอดไป 
เมียหอบลูกหนี,น้องอิหวา,อุดรธานี,วนิดา วงศ์นุกูล,นันทชาติ ศุภมงคล,เจอน้องอิหวาแล้ว,สภ.เมืองอุดรธานี,ข่าวทั่วไป